AIRA ร่วมทุน A&A ปล่อยสินเชื่อทางการเงิน ภายใต้แบรนด์“A Money”
AIRA ร่วมทุน A&A ลุยบริการปล่อยสินเชื่อทางการเงิน ช่วงเดือน ก.ย.นี้ ภายใต้แบรนด์“A Money" เล็งนำ AIRA & AIFUL เข้าจดทะเบียนในตลาดหลักทรัพย์ในปี 60 
1 ก.ย. 2558

นางนลินี งามเศรษฐมาศ ประธานเจ้าหน้าที่บริหาร บริษัท ไอร่า แคปปิตอล จำกัด (มหาชน) หรือ AIRA เปิดเผยว่า บริษัทร่วมทุน บริษัท ไอร่า แอนด์ ไอฟุล จำกัด (มหาชน) หรือ A&amp;A ซึ่งดำเนินธุรกิจให้บริการสินเชื่อส่วนบุคคล เตรียมเปิดให้บริการในการปล่อยสินเชื่อทางการเงิน ช่วงเดือน ก.ย.นี้จำนวน 2 สาขาภายใต้แบรนด์“A Money”
ด้านนายคัทสุฮิโกะ มาโดโนะ ประธานเจ้าหน้าที่บริหาร  A&amp;A  กล่าวว่า บริษัทมีความพร้อมในการปล่อยสินเชื่อส่วนบุคคลให้กับลูกค้าในประเทศแล้ว หลังจากธนาคารแห่งประเทศไทยได้ออกใบอนุญาตประกอบกิจการ โดยในปีนี้บริษัทตั้งเป้าเปิดดำเนินการปล่อยสินเชื่อภายใต้“A Money”โดยในปีนี้จะเปิดจำนวน 20 สาขา 2 สาขาแรกในย่านสีลม และลาดกระบัง ตั้งแต่วันที่ 1 ก.ย.เป็นต้นไป และจะทยอยเปิดสาขาอื่น จนครบตามเป้าที่บริษัทวางไว้ในปีนี้ โดยในปีนี้บริษัทจะเน้นทำเลในเขตพื้นที่กรุงเทพฯ และปริมณฑล เป็นหลัก
ส่วนในปี 59 จะเริ่มเจาะกลุ่มตามต่างจังหวัด ทั้งนี้เพื่อเป็นการขยายฐานกลุ่มลูกค้าให้ครอบคลุมทั่วประเทศ โดยเน้นการทำตลาดกลุ่มเป้าหมายที่เป็นพนักงานบริษัทในเขตพื้นที่ชุมชนเมือง และพนักงานที่อยู่ในเขตพื้นที่อุตสาหกรรม โดยตั้งเป้ายอดสินเชื่อในปีแรกไว้อย่างน้อย 1,000 ล้านบาท
เนื่องจากบริษัทเริ่มเปิดให้บริการในครึ่งปีหลัง โดยภายใน 3 ปี ข้างหน้า บริษัทตั้งเป้าจะก้าวขึ้นเป็น 1 ในผู้ให้บริการหลักธุรกิจด้านการให้บริการสินเชื่อส่วนบุคคล  พร้อมขยายฐานลูกค้าไม่ต่ำกว่า 500,000 – 1,000,000 ราย ทั้งนี้ บริษัทฯมีแผนจะนำบริษัท AIRA &amp; AIFUL เข้าจดทะเบียนในตลาดหลักทรัพย์ภายในปี 60
 “ สินเชื่อภายใต้ชื่อ โปรดักส์ A Money ของ AIRA &amp; AIFUL เราจะเน้นบริการในรูปแบบของการเป็น Buddy เพื่อนคู่คิดทางด้านการเงิน โดยเราจะเน้นการออกแบบภายในร้านให้เป็นสไตล์คอฟฟี่ ช็อป เพื่อให้ลูกค้าเข้ามาทำธุรกรรมกับเรารู้สึกอบอุ่น แบบเป็นกันเอง ซึ่งเชื่อว่าจะเป็นการให้บริการที่แตกต่างจากผู้ให้บริการรายอื่นๆ โดยทาง AIRA &amp; AIFUL ได้มีการเตรียมกลยุทธ์ทางการตลาดไว้ เพื่อให้ตอบโจทย์และตรงตามความต้องการของลูกค้าให้ได้มากที่สุด”นายมาโดโนะ กล่าว
นอกจากนี้  นายวิเชียร เมฆตระการ จะเข้ามาดำรงตำแหน่งประธานบริษัท A&amp;A  เพื่อเข้ามาช่วยในด้านของการวางระบบการทำงาน พร้อมทั้งวางนโยบายการบริหารงานต่างๆ เพื่อให้สอดคล้องกับวัฒนธรรมของทั้ง 2 ประเทศ  เพื่อหล่อหลอมให้เป็นองค์กรที่มั่นคง และก้าวขึ้นเป็นบริษัทชั้นนำในการให้บริการด้านสินเชื่อส่วนบุคคลของประเทศ